Ńdɔ fɔ́ɔ́ ńkúkúmá Salomóŋ ó ngákə á Gabaon nə́ a kə və́ mə̄túnuŋa; vóm tē ó ngábə́ mod dzǎl mə̄túnuŋa, étē ńgɔ Salomóŋ á ngáman tǔm bīyə́m tóyína á ndóan ású Ńtondôbə. 5Ńdɔ̄ hḿ Ńtondôbə a ngáyénan ai Salomóŋ á ńló ai alú ásə, á Gabaon hā nyé ai nyé nâ: “Dzǎgi é dzóm wāyi, mə́ və wa dzɔ́.” 6Salomóŋ nyé nâ: “ Ǎ Ńtondôbə, o ngáyén tārá Dávid, etúgā dzóe ngɔ́l ábuí, ḿból á ngáwulu ai wǎ á bə́bə́lá ai sósōó ai ǹnə́m wóé ósə; ńdɔ̄ á o ngábaala nyé ngɔ́l dzoe tě, a zaa kwí anə́ wāvə́ nyē mɔ́n yǎ á tɔá êtɔá ńkúkúmá dzíé ámōs dī. 7Ńdɔ̄ hḿ, ábōg dī, ǎ Ńtondôbə Zambá wama, o ngádiŋ nâ ma, etúgā dzóe, mə́ tɔ̄bɔ́ êyiǎn tārá Dávid; maa vá, mǎn mɔ́ngɔ́, təge ai fəg mod âbum. 8Ńdɔ mə təmə́ âyɔŋ dóē étē há, é mod etítíb áyɔŋ o ngátɔ́b nyɔ̄, təge ai aláŋa, təge ai táŋ. 9Váá hḿ étúgā dzóe fəg âbum, é yəm dzóē ayɔŋ dóe, é yəm édzí é nə́ ḿbəŋ ai édzí é nə́ ábé; zǎ modo a nə́ dzǎm dzóē étítíb ayɔŋ dóē dí, təge ai fəg âbum ?” 10Ńdɔ̄ ńkɔ́bɔ̄ nyú ó ngányəb Ǹtondôbə á ńnə́m, ḿból Salomóŋ, á ngádzai nyé ákyāí zāg dī. 11Ńdɔ Zambá ā zu dzó ai Salomóŋ nâ: “Ḿból ō dzāí mā ákyāí zāg dīlí, təge dzaí áyǎb enyiŋ, tɔ akúmá, tɔ enyiŋ míńzízíŋ míe, dá, o kə́ dzaí və sósōó fəg yə átsīg mə̄dzó, 12ńdɔ̄ hḿ māzu bɔ ḿból ó dzō: mavə́ wa ǹnə́m fəg âbum, á mod m̀fə́ ā bə́ yǎ kig bi é ngongǒ bod é ngálod, tɔ̌ kig nâ mod m̀fə́ á ngávəgán ai wa é ngongǒ bod é ngāsɔ́ á mvús dzóe.